ANIMÁTOR-KÉPZÉS
A Zabhegyező – Gyerekanimátorok Egyesületének FELHÍVÁSA a gyermek és ifjúsági korosztállyal foglalkozó szervezetek, közösségek számára.

2000. augusztus 21-26. között Szárligeten rendezzük meg a Zabhegyező – Gyerekanimátorok Egyesülete nyári Animátor-képző Táborát, melybe azok jelentkezését várjuk, akik szabadidejükben vagy hivatásszerűen a 8-18 éves korosztály tanórán kívüli életének, programjainak szervezésével, készségeik fejlesztésével, csoportok vezetésével foglalkoznak.
A tábor célja, hogy hatékony segítséget adjon a mindennapi szervező munkához, alapismeretek elsajátításával hozzájáruljon az adott csoport, szervezet vezetéséhez, felkészítse a részvevőket önálló projektek előkészítésére, megvalósítására valamint, hogy “szakmai csoportok” segítségével lehetőséget adjon az egy-egy területen való elmélyülésre.

Képzési csoportok:
Alapképzés:
átfogó ismeretek a programszervezés alapjairól és a lebonyolításról, a vezetés és vezetettség sajátosságairól; módszerek játék-, dal- és tánctanításhoz, kézművesség; utazási és pénzkezelési alapismeretek, jogi alapkérdések; tábori egészségügy, együttműködés akadályozott gyerekekkel és fiatalokkal.

Csoportvezető “szakképzés”:
módszerek és technikák a csoporton belüli hatékony közös munkához; csoportvezetés; csoport belső élete, együttműködés a csoport környezetével (befogadó intézmény, önkormányzat,
iskola); a csoport működésének helyi igényekhez történő igazítása; konfliktuskezelés technikája; a csoport életének, munkájának célszerű tervezése és folyamata az előkészítéstől a lezárásig; közösségfejlesztés, önismeret.

Forrásteremtés/forrásmenedzsment “szakképzés”:
módszereket ad programok költségvetésének elkészítéséhez, pályázatíráshoz, szponzorkereséshez; megismerteti a pénzügyi terv sajátosságait és a közösség saját gazdálkodási lehetőségeit. Ezeket alátámasztva és rendszerezve kitér: a célmeghatározás folyamatára, a stratégiai tervezésre, ismerteti a rendelkezésünkre álló PR és marketing eszközöket és lehetőségeinket; áttekinti a felelősség, kontroll, adminisztráció és az utógondozás elemeit és szükségességét.

Programvezetői “szakképzés”:
áttekinti és rendszerezi: miből áll egy program megszervezése és lebonyolítása, a szükséges (személyi, tárgyi és pénzügyi) erőforrások biztosítása, időterv, akcióterv, kelléklista készítése; egy rendezvény speciális igényeihez való igazodás. Kitér: a projekttervezésre, az önkéntesek motivációjára, a vezetői szerepek jelentősségére.

A szakmai programok a fenti (1 alapképzési és 3 “szakképzési”) csoportokban zajlanak, mely a részvevők együttműködésére, kiscsoportos munkára és közös ismeretfeldolgozásra épít gyakorlatban jártas szakemberek irányításával.
A tábor a képzési foglalkozásokon kívül szabadidős tevékenységeket is kínál a részvevőknek (Zabhegyező-módra), mely ötletei szabadon felhasználhatók, és reményeink szerint hozzájárul, hogy a korosztállyal foglalkozók új baráti- és munka kapcsolatokat alakíthassanak ki, még több lelkesedéssel fogjanak a nyári szünet utáni munkákhoz.

Minden olyan érdeklődő (vezető és önkéntes) jelentkezését várjuk, aki már legalább “elballagott nyolcadikos” és még elég fiatalosnak érzi magát, valamint nyitott az új ismeretek, készségek elsajátítására, más szervezetek, önkéntesek és a Zabhegyezők megismerésére.

Részvételi díj: 9.000,- Ft (Zabhegyező tagoknak 6.000,- Ft), mely magában foglalja a képzési anyagok, segédletek valamint a szállás, teljes ellátás és a szabadidős programok költségeit.
Jelentkezési határidő: 2000. május 15.

Jelentkezési lap és további részletes információ:
Erdélyi Krisztinától a 06/20 986-4295 telefonszámon vagy a www.c3.hu/~zabhegy Internet címről. Postacímünk: Zabhegyező – Gyerekanimátorok Egyesülete “Animátor-képzés” 1399 Budapest, Postafiók 701/200
(Határon túli magyar csoportok részvételét referenseinken keresztül is segíteni tudjuk.)

Várjuk jelentkezését!

Zabhegyező – Gyerekanimátorok Egyesülete